《晨起行园治蔬》
明代·施渐

处疴情方愆，览籍亦棼结。
止迹丘樊间，喜与荷锄列。
晨星沐未遑，周葺幸余力。
夙英始敛华，密露若莹雪。
螽趯感离歌，祼鸣及豳月。
萋萋瓜畔空，厌厌豆畦歇。
观化有消虚，征情既伸屈。
庶几东陵隐，岂伊公仪哲。
永此藿食资，耕凿藏吾劣。

作者简介：施渐（1496—1556），字子羽。无锡开化乡人。 本姓龚，过嗣于施家，岁贡生，授海盐县丞。有武陵集。